Shayx Kubro qamal davomida ham so’nggi oylarda orttirgan shogirdlariga saboq berishni to’xtatmadi. Har gal shogirdlari to’planarkan, u bu so’nggi majlis bo’lishi mumkinligini o’ylar, ammo ichidagi notinchlikni zohir etmas, davra qurib o’tirgan yigitlarga tariqat mohiyatini anglatishga berilardi. Bu galgi majlis o’tgan saboqlarni takrorlash, xotira bitilgan o’gitlarni qayta eslashga bag’ishlandi. Shu sababdan bo’lsa kerak, suhbat mavzui tez-tez o’zgarib turdi.